แนวโน้ม SET เช้าผันผวน หวั่นเฟดปรับลด QE- อสังหาฯยักษ์ใหญ่จีน ขาดสภาพคล่อง
แนวโน้ม SET เช้าผันผวน หวั่นเฟดปรับลด QE อีกทั้งปัญหาสภาพคล่องจากบริษัทไชน่า เอเวอร์แกรนด์ บริษัทอสังหาฯอันดับ 2 ของประเทศจีนขาดสภาพคล่อง
21 ก.ย. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดยังคงผันผวนจากปัจจัยเดิม จากประเด็นความเสี่ยงการปรับลดวงเงินซื้อพันธบัตรตามมาตรการผ่อนคลายเชิงปริมาณ (QE Tapering) ในการประชุมธนาคารกลางสหรัฐ (เฟด) และยังมีความกังวลต่อตลาดเงินของจีนเรื่องปัญหาสภาพคล่องจากบริษัทไชน่า เอเวอร์แกรนด์ บริษัทอสังหาฯอันดับ 2 ของประเทศจีนอีกด้วย
อย่างไรก็ตามปัจจัยบวกในประเทศไทย จะมาจากตัวเลขผู้ติดเชื้อที่ลดระดับลงมาต่ำกว่า 11,000 รายในวันนี้ และยังคงแนะนำการลงทุนในหุ้นกลุ่มส่งออก อย่าง KCE หรือ TU และอีกหุ้นหนึ่งคือ ILM ซึ่งมีแนวโน้มกำไรไตรมาส 3/2564 จะดีกว่าที่ตลาดคาดไว้ และอาจเป็นบริษัทที่มีผลกำไรดีกว่าช่วงไตรมาส 2/2563 ในขณะที่ภาพรวมของหุ้นกลุ่มค้าปลีกกำไรอาจจะแย่กว่าไตรมาส 2/2563
พร้อมให้แนวรับไว้ที่ 1,580 – 1,585 จุด และแนวต้านที่ 1,614 จุด
 
 